b"\n_START_ARTICLE_\nPer\xc3\xadode din\xc3\xa0stic arcaic\n_START_PARAGRAPH_\nEs denomina Per\xc3\xadode din\xc3\xa0stic arcaic o per\xc3\xadode protodin\xc3\xa0stic de Mesopot\xc3\xa0mia a l'etapa de la hist\xc3\xb2ria de Mesopot\xc3\xa0mia compresa entre 2900 aC. i 2334 aC.: \xc3\xa9s a dir, en el per\xc3\xadode sumeri. Est\xc3\xa0 marcat pel despla\xc3\xa7ament de les poblacions rurals cap a les ciutats; i aix\xc3\xb2 es tradueix en el naixement de noves urbs. Existeix una escassetat de troballes escrites de la seva etapa inicial, per la qual cosa la seva hist\xc3\xb2ria \xc3\xa9s relativament desconeguda. Tanmateix, els textos reapareixen als \xc3\xbaltims segles del per\xc3\xadode, mostrant una generalitzaci\xc3\xb3 de les guerres entre ciutats per disputes territorials.\n_START_SECTION_\nGovern\n_START_PARAGRAPH_\nAl Din\xc3\xa0stic arcaic s'observa una evoluci\xc3\xb3 en les formes de govern urbanes. En el per\xc3\xadode d'Uruk el m\xc3\xa0xim responsable de l'administraci\xc3\xb3 era denominat en o ensi, i no sembla que tingu\xc3\xa9s excessius privilegis, tractant-se potser d'un lloc simplement administratiu. En aquest mateix per\xc3\xadode el terme lugal feia refer\xc3\xa8ncia a un supervisor, un lloc subordinat al ensi. A comen\xc3\xa7aments del Din\xc3\xa0stic arcaic \xc3\xa9s possible que el c\xc3\xa0rrec d'ensi pass\xc3\xa9s a tenir principalment atribucions religioses, guanyant import\xc3\xa0ncia el c\xc3\xa0rrec de lugal. Aquesta transfer\xc3\xa8ncia de poder es va accentuar segons avan\xc3\xa7ava el per\xc3\xadode. Sembla, a m\xc3\xa9s a m\xc3\xa9s, que les atribucions de l'ensi tenien un car\xc3\xa0cter m\xc3\xa9s urb\xc3\xa0 i social, mentre que el lugal s'encarregaria de l'administraci\xc3\xb3 del territori agr\xc3\xadcola de la perif\xc3\xa8ria, controlant aix\xc3\xad l'ex\xc3\xa8rcit. Al no necessitar l'aprovaci\xc3\xb3 del temple per al seu atorgament, \xc3\xa9s probable que el t\xc3\xadtol de lugal adquir\xc3\xads car\xc3\xa0cter hereditari."